ميافيزيه

الميافيزيه يعنى الطبيعه الفريده  Unique Nature  هى مذهب عقائدى مسيحى فى فهم طبيعة السيد المسيح , الميافيزيه بتقول ان المسيح هو اقنوم الله الابن المتجسد و هو له مشيئه واحده من طبيعتين ، الاولانيه طبيعه الاهيه (لاهوت) و التانيه طبيعه انسانيه (ناسوت) و السيد المسيح له مشيئه واحده monotheletism , و ان السيد المسيح كامل فى لاهوته وكامل فى ناسوته.
 و الميافيزيه غير مذهب الـمونوفيزيه اللى معناها الطبيعه واحده الاهيه بس و اللى بتؤمن بطبيعه واحده الاهيه بس للسيد المسيح (لاهوت) تلاشت فيها الطبيعه الانسانيه (الناسوت) حسب افكار اوطاخى.
 مذهب الميافيزيه بتؤمن بيه الكنايس الاورثوذكسيه المشرقيه زى ( الكنيسه القبطيه الارتودكسيه و الكنيسه السريانيه الارتودكسيه و كنيسة الارمن الارثوذكس و الكنايس الاثيوبيه و الاريتريه و الهنديه الارثوذكسيه).
 كان اهم المدافعين عن مذهب الميافيزيه البابا الاسكندرى البطريرك ديوسقوروس بابا الكنيسة القبطية وقتها , قصاد هرطقة مونوفيزيه فى مجمع افسس التانى سنة 449 م لغاية ما تراجع عنها صاحبها اوطاخى و كتب اعتراف بالايمان الارثوذوكسى عشان ميتحكمش عليه بالحرمان و التجريد من الكهنوت و تمت تبرئة اوطاخى و رجع رئيس دير . البابا القبطى دافع عن الميافيزيه قصاد المؤمنين بالطبيعتين و المشيئتين (كنايس القسطنطينية و روما) و دا كان فى مجمع مجمع خلقدونيا سنة 451 م ونتج عن المجمع ده تعذيبه و نفيه على ايد الملكانيين (المؤمنين بالطبيعتين و المشيئتين) و انفصال الكنايس الميافيزيه المؤمنين بطبيعتين الاهيه و بشريه و مشيئه واحده زى (الكنيسه القبطيه الارتودكسيه و السريانيه و الارمنيه ) عن الكنايس  الديوثيليه (المؤمنه بطبيعتين و مشيئتين) زى القسطنطينية و روما.
 بعض المؤرخين استخدمو كلمة يعاقبه للتعبير عن اتباع الكنايس الميافيزيه , و دى من التسميات اللى اطلقها عليهم اتباع الـملكانيه عشان نسبوهم للمطران السريانى يعقوب البرادعى و كان يعقوب البرادعى اللى عاش فى القرن السادس الميلادى و مات فى مصر من انشط الاساقفه فى الدفاع عن مذهب الطبيعه الفريده unique  الالاهيه و البشريه (الميافيزيه) بمشيئه واحده مش الطبيعه الوحيده الالاهيه بس(المونوفيزيه).المونوفيزيه و اليعقوبيه اطلقها الملكانيين يعنى اللى تبع الملك فى مجمعهم السابع فى القرن التامن الميلادى كمحاولة للتشنيع علا اللاخلقيدونيين و تجاهل تاريخهم و اعتبار انهم علا مذهب غلط لتبرير غلط مجمع خلقيدونيه اللى اتعمل بسبب الهوس و السفسطه و الصراع علا السلطه بين  بعض البطاركه و بعض زى بطريرك القسطنطينيه و بطريرك اسكندريه و الصراع علا السلطه بين الملك و البطريرك القبطى لاغراض سياسيه عشان الملك يشيل البطريرك القبطى و يحط بطريرك يونانى تبعه يشتغل بطريرك و والى و حاكم فى نفس الوقت و يتحكم فى الاقباط بس الاقباط رفضو دا .

تصنيف:مذاهب مسيحيه
تصنيف:مسيحيه
تصنيف:مجامع مسيحيه
تصنيف:تاريخ مسيحى
تصنيف:كنايس
تصنيف:تاريخ مصر القبطيه